**PREGLED PREDLAGANIH STROKOVNIH REŠITEV Z DOLGOLETNIH OKOLJSKIH POSVETOVANJ ZVEZE EKOLOŠKIH GIBANJ SLOVENIJE**

**REVIEW OF THE SUGGESTED SOLUTIONS FROM ENVIRONMENTAL CONFERENCES, ORGANIZED BY ASSOCIATION OF ECOLOGICAL MOVEMENTS OF SLOVENIA**

**dr. Viktor GRILC,** VŠVO Velenje, Trg mladosti 7, Velenje; viktor.grilc@guest.arnes.si

**Karel LIPIČ,** ZEG, Cesta krških žrtev 53, Krško; zegslo20@gmail.com

Povzetek:

Prikazana so poglavitna aktualna področja varstva okolja v Republiki Sloveniji, obravnavana na strokovnih posvetih v organizaciji Zveze ekoloških gibanj Slovenije-ZEG (status društva v javnem interesu po ZVO), s poudarkom na onih v zadnjih desetih letih. To so aktualne problematike kot: ravnanje z odpadki, varstvo zraka pred plinastimi in prašnatimi emisijami, elektromagnetna in jedrska sevanja, okoljska komunikacija z javnostmi ipd. Prikazani so poudarki v zaključkih teh posvetov, ki kažejo na najvišjo stopnjo zavedanja sodelujočih o najbolj perečih okoljskih problemih v Sloveniji in tudi predlogih za njihovo reševanje.

Ključne besede: ZEG, okoljski posveti, zaključki posvetov

1. **Uvod**

Zveza ekoloških gibanj – ZEG že 24 let zapored organizira strokovna posvetovanja, namenjena poglobljeni strokovni obravnavi perečih aktualnih okoljskih problemov v Sloveniji. S tem se kot tretji (civilnodružbeni) partner vključuje v rahljanje napetostnega polja med povzročitelji onesnaževanja okolja (gospodarstvo in storitve) ter zakonodajalcem (državo). Posveti imajo namen na enem mestu soočati poglede oz. interesa teh treh strani s ciljem iskati optimalne strokovne, ekonomske in okoljske rešitve. So priložnost za povezovanje domačih in tujih znanj, odprtega dialoga med izvajalci in uporabniki storitev, predstavniki civilne družbe, občin in državnih inštitucij s ciljem skupnega reševanja okoljskih problemov, možnosti za zelene mediacije ter mesto za izmenjavo izkušenj domačih in tujih strokovnjakov različnih strok.

1. **Opis značilnosti okoljskih posvetov ZEG**

Tradicionalna področja posvetov so predvsem ravnaje z odpadki, varstvo virov, varstvo zraka in varstvo pred sevanji. Vsakoletni naslov in teme sekcij (panelov, modulov, okroglih miz) dogovarjamo sproti glede na potrebe slovenskega prostora oz. okolja. Tako po eni strani odražajo naše najbolj pereče okoljske probleme, po drugi pa aktualne zakonodajne ali planske dokumente (koncepte, strategije, direktive, uredbe, operativne programe...), ki uokvirjajo smeri reševanja teh problemov. V zadnjih nekaj letih smo obravnavali, kako racionalno in učinkovito uresničevati nove koncepte trajnostnega razvoja, krožnega gospodarstva, brezogljične družbe ipd. v pogojih slovenske družbeno-politične in ekonomske stvarnosti.

V prispevku prikazujemo glavne vsebine in cilje strokovnih posvetov zadnjih deset let in njihova sporočila slovenski politični, strokovni in splošni javnosti.

Poglavitni cilji strokovnih posvetov na področju odpadkov:

* seznanitev s stanjem in trendi na področju trajnostnega ravnanja s komunalnimi in drugimi izbranimi vrstami masovnih odpadkov (gradbeni, industrijski, energetski) v razvitem svetu;
* prikazati potenciale in ovire v Sloveniji za vzpostavo krožnega gospodarstva in radikalnega zmanjšanja količin odloženih odpadkov;
* prikazati razloge in možne rešitve za sistemske probleme pri zbiranju odvečnih, za ponovno uporabo potencialno še uporabnih izdelkov ter embalaže;
* prikazati možnosti različnih učinkovitejših načinov (dobrih praks) snovne in energetske izrabe odpadkov;
* izmenjava znanja in izkušenj med predstavniki vseh vpletenih deležnikov;
* opredelitev ključnih nalog vpletenih deležnikov za prihodnje obdobje.

Poglavitni cilji strokovnih posvetov na področju varstva zraka:

* predstavitev novega koncepta javnih gospodarskih služb, ki so pomembne za bolje upravljanje kakovosti zunanjega zraka;
* izmenjava informacij, znanja in izkušenj na področju zraka v podporo odločanju na nacionalni ravni;
* identifikacija podatkovnih vrzeli, ki so pomembne za boljše upravljanje kakovosti zraka;
* izmenjava dobrih praks, ki so pomembne z vidika uvajanja zelenega gospodarstva;
* opredelitev ključnih nalog za prihodnje obdobje.

Poglavitni cilji strokovnih posvetov na področju sevanj:

* prikazati novosti, raziskave in razvoj na področju obvladovanja elektromagnetnih (neionizirnih) in ionizirnih sevanj;
* prikazati primere dobrih praks lokalnega, regionalnega in meddržavnega reševanja problematike sevanj;
* opozoriti na vplive sevanj na zdravje ljudi (1. cona varovanja)
* novosti na področju zakonodaje obvladovanja sevanj v naravnem in življenjskem okolju v Sloveniji in EU; identifikacija potrebnih posodobitev domače zakonodaje.
* Po 25 letih pripraviti novelo Uredbe o EMS in vnesti »Previdnostno načelo« v zakonodajo

K organizaciji navadno povabimo tudi pristojna ministrstva (za okolje, za zdravje, za gospodarstvo, za energijo, za kmetijstvo...), različne znanstveno-raziskovalne institucije (univerze, inštitute in zavode) ter civilno družbene organizacije.

S posveti smo pričeli leta 1997. V zadnjih desetih letih smo tako organizirali štirinajst posvetov, nekajkrat tudi po dva na leto. Področje onesnaževanja vod ni vključeno, ker ga tradicionalno pokriva zveza vodnih društev, področje energetike pa toliko, kolikor je povezano z emisijami. Posveti so lahko plenarni (v eni sekciji) ali z več vzporednih panelov oz. modulov. Praviloma so vedno organizirane tudi okrogle mize za diskusijo najbolj perečih vprašanj z obravnavanega področja. V zadnjih desetih letih obravnavane teme posvetov, naslovi panelov, število prispevkov in navezave na aktualne dokumente so podrobno prikazane v preglednici 1.

Posveti so eno- do dvodnevni, največkrat organizirani v Moravskih toplicah, nekateri tudi drugje (Ptujske in Šmarješke toplice). Na njih je bilo predstavljenih po 20 do 35 prispevkov domačih in tujih predavateljev (slednji praviloma na povabilo organizatorja). Posvetov se povprečno udeleži 80 - 150 zainteresiranih iz vseh segmentov družbe; njihova kotizacija pokrije stroške organizacije posvetov tako, da so ti vsebinsko in mnenjsko popolnoma neodvisni. Zaradi pandemije COVID-19 je bila l. 2020 možna tudi udeležba po spletu (aktivna in pasivna).

Vsi posveti so javni in o njih je javnost obveščena po medijih. Aktivni udeleženci so iz vseh treh interesnih skupin deležnikov: strokovnjaki iz gospodarstva, iz državne oz. lokalne uprave in iz civilne družbe (praviloma raziskovalci). Vsakič so vabljeni tudi predavatelji iz drugih držav: razvitih (Avstrija, Nemčija, Italija) in sosednjih (Hrvaška, Srbija). Vsi prispevki udeležencev so natisnjeni v zbornikih, ki so javno dostopni v knjižnicah (NUK) in na spletni strani organizatorja.

1. **Zaključki in sporočila posvetov**

Na koncu posvetov pripravimo zaključke in predloge za nujne ukrepe z zadevnega področja, ki jih najprej predstavimo na novinarski konferenci, nato pa pošljemo pristojnim naslovnikom (ministrstvom, zbornicam, panožnim zvezam ...). Zaključki večine posvetov so pripeti zbornikom in razpoložljivi na spletni strani tehničnega organizatorja, ZRS Bistra Ptuj.

Na posvetih do v krogu renomiranih strokovnjakov interdisciplinarno obravnavane teme, ki so trenutno najbolj pereče na področju ogrožanja okolja in surovinskih virov v RS. Zato so zaključki namenjeni opozarjanju pristojnih državnih in lokalnih organov k nujnemu ukrepanju. Pa ne le to, predlagani so prednostni pristopi in sodobne preskušene tehnike. Zato bi zaključki posvetov lahko pomembno prispevali k hitrejšemu reševanju teh problemov in preprečitvi mnogih škodljivih pojavov (ekoloških nesreč in zlorab), kot smo jim bili priča v vsem tem obdobju. Vendar pa so predstavniki resornih ministrstev praviloma prisotni le na otvoritvah posvetov. Ali naše predloge in zaključke kasneje pri svojem delu upoštevajo ne vemo. Verjetno ne, saj bi se mnogi pereči problemi lahko preprečili, predno izbruhnejo v obliki okoljskih nesreč ali požarov, oz. pričeli pravočasno reševati. Naj nekatere naštejemo:

* nelegalno odlaganja odpadkov (»divje« deponije)
* nelegalno odlaganja odpadnega blata čistilnih naprav
* nesreče in požari v skladiščih in odlagališčih odpadkov
* neučinkovito ravnanje z odpadno embalažo
* neučinkovito uvajanja ponovne uporabe še uporabnih odpadnih predmetov in materialov
* neučinkovito preprečevanje onesnaževanja atmosfere z delci
* neučinkovito preprečevanje onesnaževanja atmosfere s toplogrednimi plini
* neučinkovito preprečevanje onesnaževanja okolja s hrupom in sevanji
* zamujanje pri uvajanju evropske okoljske politike in zakonodaje
* zamujanje pri uvajanju evropske zakonodaje v slovenski pravni red in njenem izvajanju
* še kaj ....

Nekatere ugotovitve, ki se dolgoletno ponavljajo v naših zaključkih:

1. Okoljska samozadostnost: Potrebno je zagotoviti zaokrožen park naprav za materialno- energetsko predelavo masovnih vrst odpadkov, ki je sedaj nepopoln oz. nezadosten. Predvsem manjkajo kapacitete za toplotno obdelavo lahke frakcije iz mehansko-biološke obdelave komunalnih odpadkov, za predelavo ločeno zbranih frakcij (predvsem odpadne embalaže), za predelavo odvečnih blat bioloških čistilnih naprav ipd., ki jih sedaj večinoma (z velikimi stroški) izvažamo.
2. Krožno gospodarstvo: Model krožnega gospodarstva naj postane osnovna filozofija vse družbe, saj z njim povečujemo snovno in energijsko učinkovitost ter socialno blagostanje. Podobno NEPN ni samo načrt za energijsko in podnebno preobrazbo Slovenije, ampak predstavlja skupaj s strategijo razvoja (zelena prenova) celovito družbeno spremembo, ki vodi v sonaravno družbo. Taka družba pa zahteva temeljito preobrazbo življenjskih in vrednot in navad, predvsem potrošniških.
3. Povečanje učinkovitosti državnih organov: Učinkovitost sprejemanja ukrepov, posebno pa priprava potrebnih investicij, je v Sloveniji strahovito počasna in neučinkovita. Neučinkovitost odgovornih organov je po našem mnenju deloma posledica maloštevilnega kadra, a tudi njegove pomanjkljive strokovne usposobljenosti in neizkušenosti. Prav pomanjkanje strokovne usposobljenosti bi državni organi lahko deloma nadoknadili z vključevanjem domačih strokovnjakov in znanja, zbranega na naših posvetih.
4. Onesnažen zunanji zrak je še vedno eden poglavitnih dejavnikov tveganja za kronične bolezni dihalnih in drugih organov. Pred novimi večjimi investicijami, kot so sežigalnice, toplarne in industrijski obrati, avtoceste ipd. mora biti narejena presoja vplivov na lokalno okolje, s prikazom potrebnih omilitvenih ukrepov. Večjo pozornost je posvetiti malim kurilnim napravam in starim vozilom, ki bistveno prispevajo k onesnaževanju z delci.
5. Prihodnost je v povezovanju. Energijska lakota pa naj ne prevlada nad potrebo po zaščiti ljudi in okolja. Na to Naj pomislijo zlasti zagovorniki jedrske energije. Noben obnovljivi vir energije, voda,veter,sonce,toplota zemlje,biomasa….ne more nadomestiti sedanje energijske oskrbe, ki temelji na velikih hidroelektrarnah,termoelektrarnah in jedrski energiji. Popolnoma drugače je, ko obnovljive vire medsebojno povežemo. Na ta način lahko z obnovljivimi viri dosežemo popolno energijsko samozadostnost.
6. **Viri**
7. Zborniki posvetov ZEG, <https://bistra.si/gospodarno-in-odgovorno>, 2011-2021
8. Zaključki, pobude in predlogi posvetov ZEG, <https://bistra.si/gospodarno-in-odgovorno>, 2011-2021

Tabela 1: Tematike okoljskih posvetov ZEG med leti 2011 in 2021

|  |  |  |  |  |
| --- | --- | --- | --- | --- |
| **Leto** | **Naslov posveta** | **Naslovi panelov oz. modulov** | **Prispevkov** | **Navezave** |
| 2011 | Energijska izraba odpadkov | Plenarni posvet na naslovno temo | 25 | *Incineration Directive* |
| 2012 | Slovenija brez odpadkov | Plenarni posvet na naslovno temo | 20 | *3 R, »Zero waste«* |
| 2013 | Celovito ravnanje z odpadki | 1. Sistemski vidiki RO; 2. LZO in njihova predelava; 3. Snovna in energetska izraba odpadkov; 4. Primeri iz praks | 30 | *Waste framework directive* |
| 2014 | Gospodarno in odgovorno (z odpadki in surovinskimi viri) | 1. Podaljšana odgovornost proizvajalcev; 2. Odpadki kot surovine; 3. Varstvo zraka | 32 | *Waste hierarhy* |
| 2014 | Sodelovanje javnosti v postopkih EM in jedrskih sevanj | Plenarni posvet na naslovno temo | 14 | *Aarhus convention* |
| 2015 | Kako do nič odpadkov v Sloveniji | 1. Zbiranje in obdelava posameznih tokov odpadkov; 2. »Brez odpadkov« - primeri iz praks; 3. Celovito ravnanje z odpadki | 28 | *3 R, »Zero waste«* |
| 2015 | Kakšen zrak dihamo? | Plenarni posvet na naslovno temo | 20 | *IED* |
| 2016 | Gospodarno z viri za sonaravni razvoj | Plenarni posvet na naslovno temo | 30 | Program RO in preprečevanja v RS |
| 2017 | Odpadki in emisije v sistemu krožnega gospodarstva | Plenarni posvet na naslovno temo | 35 | *Resolution on circular economy* |
| 2017 | Sodelovanje javnosti v postopkih EM in jedrskih sevanj | Plenarni posvet na naslovno temo | 28 | *Aarhus convention* |
| 2018 | NPVO in njegov dialog z lokalnimi skupnostmi | 1. Dialog na področju varstva okolja; 2. Dobre prakse snovne učinkovitosti; 3. Varstvo zraka – dimnikarska problematika | 29 | NPVO |
| 2019 | Krožna ekonomija za boljši zrak in manj odpadkov | 1. Krožno godpodarstvo v NEPN Slovenije; 2+3: Energija iz odpadkov; 4. Okoljsko komuniciranje; 5. Zakonodaja RS (Gradnja objektov - integralna gradbena dovoljenja, IED dovoljenja, emisije in naprave za sežig biomase) | 31 | NEPN, *European green deal* |
| 2020 | Okoljska samozadostnost Slovenije – neizogibna dujnost! | 1. Energija iz odpadkov; 2. Snovna izraba LZO v sistemu KG; 3. Energetska učinkovitost v Sloveniji in KG; 4. Okoljsko komuniciranje; 5. Onesnaženost zraka in naše zdravje – ukrepi. | 28 | *Circular Economy Action Plan* |
| 2021 | Okoljska samozadostnost Slovenije – od besed k dejanjem! | 1. Okoljski cilji in izzivi na področju gospodarnega RO; 2. Energetska izraba odpadkov in kakovost zraka; 3. Nizkoogljično gospodarstve; 4. Podnebne spremembe; 5. Krožno gospodarstvo; 6. Okoljsko komuniciranje | ~25 | *Carbon footprint,*  *IPCC report* |

Legenda kratic: EM – elektomagnetano sevanje; RO - ravnanja z odpadki; NPVO – Nacionalni program varstva okolja; NEPN – Nacionalni energetsko - podnebni načrt; IED – Industrial emission directive; LZO – ločeno zbrani odpadki; KG – krožno gospodarstvo ; ZEG - Zveza ekoloških gibanj Slovenije